Մարգագետնի մեղրը ստանում են մարգագետնային ծաղիկների ծաղկահյութից՝ երիցուկ, ուրց, ծիտրոն, երեքնուկ, վայրի խորդենի, առվույտ, մեղվաթագ։ Գույնը լինում է բաց դեղինից մինչեւ մուգ դեղին, ունի հաճելի եւ քաղցր համ։ Առանձնանում է իր բարձր սննդարար եւ բուժիչ հատկություններով։ Ունի հակամանրէային ազդեցություն։ Եթե մեղրը մուգ դեղին գույն ունի, ուրեմն դրա մեջ գերակշռում է երիցուկի ծաղկահյութը։ Այն ունի փափկեցնող, հակաբորբոքային եւ ցավազրկող ազդեցություն։ Մարգագետնային մեղրի մեջ, հատկապես լեռնային, երբեմն գերակշռում է վայրի խորդենու ծաղկահյութը։ Այդ մեղրը առանձնանում է հաճելի համով, սննդարար եւ բուժիչ հատկություններով։